Forbuddet mod minkavl udløber ved udgangen af året. Det betyder, at de minkavlere, der kom på davleordningen, kan genoptage minkproduktionen i det nye år. Det skrev Ministeriet for Fødevarer, Landbrug og Fiskeri fredag. Men det ser ud til, at det kan blive en anelse bøvlet. Det mener i hvert fald formanden for Danske Minkavlere, Tage Pedersen. I en mail til TV2 Nord skriver han: - Erhvervet er i nogen grad blevet imødekommet, så det nu formelt kan lade sig gøre at genstarte minkavl. Nogle ganske få avlere har som bekendt indikeret, at de ønsker dette. Reglerne omkring opstarten i 2023 bliver meget stramme, så folkesundheden på ingen måde udsættes for nogen som helst risiko. Det bliver besværligt at være minkavler, men det er så prisen, siger Tage Pedersen, formand for Danske Minkavlere. Betingelserne for opstart omfatter et stort antal svaberprøver, der skal tages i svælget på dyrene en gang om ugen. Det er en voldsom belastning for dyrene, men det har myndighederne insisteret på. Derudover bliver der krav om testning af personale og andre personer, der har tilknytning eller adgang til minkfarme. Og endelig vil der blive specifikke krav om hygiejne- og smittebeskyttelsesforanstaltninger. - Der kommer måske kun til at være kun én avler og kun 600 mink i Danmark, men myndighederne har altså alligevel valgt 5-dobbelte seler og livremme af stål. Til gengæld har ministeren lovet, at vi ret hurtigt kommer til at evaluere på blandt andet effekter af kravene, så de kan tilpasses, siger Tage Pedersen. En stor dag Statens Serum Institut vurderer, at det ikke vil være farligt for folkesundheden, hvis minkproduktionen i betydeligt reduceret omfang genoptages. Kun 15 minkavlere har tilmeldt sig dvaleordningen. En af dem er Martin Steen Korsbæk fra Fjerritslev. Han har allerede været i kontakt med en række danske leverandører, som han håber kan stå for at levere foder til minkene. Han er trods de mange sundhedskrav fortrøstningsfuld: - Det er glædeligt. Det er det, jeg har ventet på i to år, så det er en stor dag. Nu vil jeg bare gerne i gang, siger en fortrøstningsfuld Martin Steen Korsbæk.

Opsummering:
Minkproduktion i Danmark kan genoptages, men det bliver under skrappe krav, som Danske Minkavlere håber vil blive lempet.